b'\n_START_ARTICLE_\nKultainen aasi\n_START_SECTION_\nHistoria\n_START_PARAGRAPH_\nReetori, kirjailija ja keskiplatonilainen filosofi Apuleius eli ja kirjoitti 100-luvun j\xc3\xa4lkimm\xc3\xa4isell\xc3\xa4 puoliskolla. Kultainen aasi on kirjoitettu aikaisintaan vuonna 166\xe2\x80\x93177 jaa. N\xc3\xa4in teos on ensimm\xc3\xa4inen t\xc3\xa4ydellisen\xc3\xa4 s\xc3\xa4ilynyt latinan kielell\xc3\xa4 kirjoitettu romaani._NEWLINE_Apuleiuksen Kultainen aasi ja Lukianoksen nimiin laitettu mutta todellisuudessa ep\xc3\xa4per\xc3\xa4inen teos Lukios eli Aasi perustuvat todenn\xc3\xa4k\xc3\xb6isesti yhteiseen kreikankieliseen alkutekstiin. T\xc3\xa4m\xc3\xa4 on mahdollisesti Lukios Patraslaisen teos Metamorfoseis. Apuleiuksen ja Pseudo-Lukianoksen teosten juoni on p\xc3\xa4\xc3\xa4piirteiss\xc3\xa4\xc3\xa4n samanlainen, ja yhteisiss\xc3\xa4 kohdissa hyvin samanlainen; Kultainen aasi on kuitenkin pidempi ja sis\xc3\xa4lt\xc3\xa4\xc3\xa4 kohtauksia, joita Pseudo-Lukianoksen teoksessa ei ole. Merkitt\xc3\xa4vin ero on teosten loppuratkaisuissa._NEWLINE_Apuleiuksen teoksen alkuper\xc3\xa4inen nimi on Metamorphoses, joka on per\xc3\xa4isin mainitusta kreikankielisest\xc3\xa4 alkutekstist\xc3\xa4. Teoksesta k\xc3\xa4ytet\xc3\xa4\xc3\xa4n yleens\xc3\xa4 latinaksi t\xc3\xa4t\xc3\xa4 nime\xc3\xa4. Nimen Kultainen aasi se on saanut joltain k\xc3\xa4sikirjoituksen kopioijalta. Sen tunsi jo Augustinus, joka k\xc3\xa4ytt\xc3\xa4\xc3\xa4 teoksesta t\xc3\xa4t\xc3\xa4 nime\xc3\xa4._NEWLINE_Teoksen on suomentanut J. A. Hollo vuonna 1957. Sit\xc3\xa4 ei kuitenkaan pidet\xc3\xa4 Hollon etevimpiin k\xc3\xa4\xc3\xa4nn\xc3\xb6ksiin kuuluvana.\n_START_SECTION_\nSis\xc3\xa4lt\xc3\xb6\n_START_PARAGRAPH_\nKultainen aasi kertoo Luciuksen (tai Lukioksen) muuttumisesta aasiksi ja t\xc3\xa4m\xc3\xa4n aasina kokemista, n\xc3\xa4kemist\xc3\xa4 ja kuulemista seikkailuista. Teos liitt\xc3\xa4\xc3\xa4 yhteen erilaisia lyhyit\xc3\xa4, huvittavia niin kutsuttuja miletoslaisia kertomuksia. Teoksessa on sek\xc3\xa4 komiikkaa, tragiikkaa ett\xc3\xa4 satiiria. Lucius toimii itse kertomuksen kertojamin\xc3\xa4n\xc3\xa4._NEWLINE_Luku 1. Aristomeneen kertomus. Lucius alkaa kertoa matkastaan Thessaliaan. Matkallaan h\xc3\xa4n tapaa kaksi miest\xc3\xa4, joista toinen, Aristomenes, kertoo siit\xc3\xa4, kuinka h\xc3\xa4n oli tavannut Hypatassa Sokrates-nimisen yst\xc3\xa4v\xc3\xa4ns\xc3\xa4. Sokrates oli p\xc3\xa4\xc3\xa4tynyt Meroe-nimisen noitanaisen majataloon. Naisella oli esimerkiksi kyky muuttaa ihmisi\xc3\xa4 el\xc3\xa4imiksi. Y\xc3\xb6ll\xc3\xa4 Meroe oli tullut ja surmannut Sokrateen. Seuraavana aamuna t\xc3\xa4m\xc3\xa4 olikin ollut Aristomeneen h\xc3\xa4mm\xc3\xa4stykseksi elossa, mutta j\xc3\xa4lleen kuollut p\xc3\xa4iv\xc3\xa4ll\xc3\xa4._NEWLINE_Luku 2. Milonin talossa. Lucius saapuu Hypataan ja Milonin taloon. H\xc3\xa4n tutustuu t\xc3\xa4m\xc3\xa4n palvelijattareen nimelt\xc3\xa4 Fotis ja viett\xc3\xa4\xc3\xa4 t\xc3\xa4m\xc3\xa4n kanssa lemmen\xc3\xb6it\xc3\xa4. H\xc3\xa4n tapaa my\xc3\xb6s t\xc3\xa4tins\xc3\xa4 Byrrhainan, joka varoittaa h\xc3\xa4nt\xc3\xa4 siit\xc3\xa4, ett\xc3\xa4 Milonin vaimo Pamfile on noita._NEWLINE_Luku 3. Thelyfronin kertomus. Byrrhaina kutsuu Luciuksen illalliselle. Thelyfron kertoo pidoissa siit\xc3\xa4, kuinka h\xc3\xa4n toimi kerran er\xc3\xa4\xc3\xa4n miehen ruumiin vartijana. Noitien tarkoituksena oli ry\xc3\xb6st\xc3\xa4\xc3\xa4 ruumiilta nen\xc3\xa4 ja korvat, mutta n\xc3\xa4m\xc3\xa4 veiv\xc3\xa4tkin ne vartijana toimineelta miehelt\xc3\xa4; tilalle oli laitettu vahasta muovaillut ruumiinosat. Luvun lopussa Lucius surmaa kolme varasta, jotka yritt\xc3\xa4v\xc3\xa4t tunkeutua Milonin taloon._NEWLINE_Luku 4. Naurun juhla. Lucius pid\xc3\xa4tet\xc3\xa4\xc3\xa4n syytettyn\xc3\xa4 kolmesta murhasta ja vied\xc3\xa4\xc3\xa4n oikeuden eteen kaupungin teatterille. H\xc3\xa4n pit\xc3\xa4\xc3\xa4 puolustuspuheen, mutta kaikki ihmiset vain nauravat. Luciusta aiotaan kiduttaa ennen teloitusta, jotta selvi\xc3\xa4isi, onko t\xc3\xa4ll\xc3\xa4 ollut rikostovereita. Kun h\xc3\xa4nt\xc3\xa4 ensin kuitenkin k\xc3\xa4sket\xc3\xa4\xc3\xa4n paljastamaan teatterille tuodut kolme peitetty\xc3\xa4 ruumista, k\xc3\xa4ykin ilmi, ett\xc3\xa4 ne ovat vain viinileilej\xc3\xa4. Koko yleis\xc3\xb6 repe\xc3\xa4\xc3\xa4 nauruun. K\xc3\xa4y ilmi, ett\xc3\xa4 Luciukselle oli tehty Naurun jumalan juhliin liittynyt kepponen. Fotis paljastaa Luciukselle em\xc3\xa4nt\xc3\xa4ns\xc3\xa4 harjoittaman noituuden, joka oli saattanut my\xc3\xb6s Luciuksen t\xc3\xa4m\xc3\xa4n kepposen uhriksi. Lucius pyyt\xc3\xa4\xc3\xa4 p\xc3\xa4\xc3\xa4st\xc3\xa4 n\xc3\xa4kem\xc3\xa4\xc3\xa4n sen, kun noituutta harjoitetaan. Fotis lupaa t\xc3\xa4ytt\xc3\xa4\xc3\xa4 pyynn\xc3\xb6n._NEWLINE_Luku 5. Muodonvaihdos. Fotis kertoo Luciukselle, ett\xc3\xa4 h\xc3\xa4nen em\xc3\xa4nt\xc3\xa4ns\xc3\xa4 aikoo muuttaa itsens\xc3\xa4 linnuksi lent\xc3\xa4\xc3\xa4kseen rakastettunsa luokse. Lucius haluaa n\xc3\xa4hd\xc3\xa4 t\xc3\xa4m\xc3\xa4n, ja naisen lennetty\xc3\xa4 pois huuhkajana h\xc3\xa4n haluaa kokeilla samaa taikaa itseens\xc3\xa4. Fotis antaa t\xc3\xa4lle kuitenkin v\xc3\xa4\xc3\xa4r\xc3\xa4n voidepurkin ja Lucius muuttuukin aasiksi. Ennen kuin h\xc3\xa4n ehtii tehd\xc3\xa4 vastataikaa, taloon tunkeutuu joukko rosvoja. Rosvot viev\xc3\xa4t my\xc3\xb6s Lucius-aasin mukanaan pannen t\xc3\xa4m\xc3\xa4n kantamaan ry\xc3\xb6st\xc3\xb6saalista. Luciuksen karkausyritykset eiv\xc3\xa4t onnistu. Lopuksi saavutaan rosvojen majapaikkaan._NEWLINE_Luku 6. Rosvojen luolassa. Lucius-aasi kuvaa rosvojen luolaa ja rosvojen k\xc3\xa4ymi\xc3\xa4 keskusteluja. Rosvot kertovat toisilleen ry\xc3\xb6st\xc3\xb6retkist\xc3\xa4\xc3\xa4n, joissa osa rosvojoukosta oli saanut eri tavoin surmansa. Luvun lopussa rosvot tuovat taloon er\xc3\xa4\xc3\xa4st\xc3\xa4 h\xc3\xa4\xc3\xa4juhlasta lunnasrahojen toivossa ry\xc3\xb6st\xc3\xa4m\xc3\xa4ns\xc3\xa4 morsiamen._NEWLINE_Luku 7. Eros ja Psykhe. Vankina olevaa tytt\xc3\xb6\xc3\xa4 rosvojen luona vartioiva vanha nainen kertoo t\xc3\xa4lle lohdutukseksi sadun Eroksesta ja Psykhest\xc3\xa4. Kertomus on filosofinen allegoria rakkauden ja sielun suhteesta._NEWLINE_Luku 8. Pelastus ja uusi onnettomuus. Rosvot aikovat surmata aasin. Rosvojen luolaan tulee kuitenkin tyt\xc3\xb6n, Khariteen, sulhanen Tlepolemos, joka teeskentelee haluavansa liitty\xc3\xa4 rosvojoukkoon. Juotettuaan rosvot humalaan h\xc3\xa4n ottaa n\xc3\xa4m\xc3\xa4 kiinni. Rosvot surmataan, ja tytt\xc3\xb6 ja Lucius p\xc3\xa4\xc3\xa4sev\xc3\xa4t vapaaksi. Tytt\xc3\xb6 lupaa palkita aasin, mutta t\xc3\xa4m\xc3\xa4 p\xc3\xa4\xc3\xa4tyy kuitenkin erilaisiin raskaisiin ja kurjiin t\xc3\xb6ihin._NEWLINE_Luku 9. Kertomus kolmesta kuolemasta. Khariteen palvelija kertoo, kuinka tyt\xc3\xb6n kilpakosija Thrasyllos oli saanut Tlepolemoksen surmatuksi. Kharite kostaa puhkaisemalla Thrasylloksen silm\xc3\xa4t. T\xc3\xa4m\xc3\xa4n j\xc3\xa4lkeen h\xc3\xa4n tekee itsemurhan. My\xc3\xb6s Thrasyllos surmaa itsens\xc3\xa4._NEWLINE_Luku 10. Muuttomatkalla. Koska Luciuksen omistanut pariskunta oli kuollut, t\xc3\xa4m\xc3\xa4 p\xc3\xa4\xc3\xa4tyy uusia is\xc3\xa4nti\xc3\xa4 paenneiden palvelijoiden matkaan._NEWLINE_Luku 11. Pappismiesten parissa. Lucius myyd\xc3\xa4\xc3\xa4n joukolle pappeina esiintyvi\xc3\xa4 uskonnollisia huijareita ja kerj\xc3\xa4l\xc3\xa4isi\xc3\xa4. Niin h\xc3\xa4n p\xc3\xa4\xc3\xa4tyy kantamaan sel\xc3\xa4ss\xc3\xa4\xc3\xa4n Syyrian jumalattaren (Atargatis) kuvaa. Pappisporukka j\xc3\xa4\xc3\xa4 kuitenkin kiinni seksuaalisista rietasteluista. Luvussa kerrotaan my\xc3\xb6s er\xc3\xa4s tarina aviorikoksesta; Giovanni Boccaccio k\xc3\xa4ytti t\xc3\xa4t\xc3\xa4 kertomusta my\xc3\xb6hemmin Decameronessaan._NEWLINE_Luku 12. Myll\xc3\xa4rin talossa. Pappien j\xc3\xa4\xc3\xa4ty\xc3\xa4 kiinni Lucius huutokaupataan myll\xc3\xa4rin taloon. Perhekunta tuhoutuu aviorikokseen. Samassa yhteydess\xc3\xa4 kerrotaan lis\xc3\xa4\xc3\xa4 tarinoita muista aviorikoksista; n\xc3\xa4ihin lukeutuu my\xc3\xb6s toinen Boccaccion hy\xc3\xb6dynt\xc3\xa4m\xc3\xa4 tarina._NEWLINE_Luku 13. Puutarhurin ja roomalaisen sotilaan seurassa. Seuraavaksi Luciuksen huutaa k\xc3\xb6yh\xc3\xa4 puutarhuri. T\xc3\xa4m\xc3\xa4 tarjoaa y\xc3\xb6sijan miehelle, joka lupaa antaa korvaukseksi tuotteitaan. Miehen talossa tapahtuu erilaisia kauhistuttavia enteit\xc3\xa4, kuten kanan munima el\xc3\xa4v\xc3\xa4 poikanen ja koiran suusta hypp\xc3\xa4\xc3\xa4v\xc3\xa4 sammakko. Pian miehen kolme poika kuolevatkin naapuririidan seurauksena._NEWLINE_Paluumatkalla Luciuksen is\xc3\xa4nt\xc3\xa4 joutuu puolestaan sanaharkkaan er\xc3\xa4\xc3\xa4n roomalaisen sotilaan kanssa. Sotilas haluaisi vied\xc3\xa4 aasin. Tappelussa is\xc3\xa4nt\xc3\xa4 lopulta pieksee sotilaan. T\xc3\xa4m\xc3\xa4n j\xc3\xa4lkeen is\xc3\xa4nt\xc3\xa4 piiloutuu er\xc3\xa4\xc3\xa4n tuttavansa taloon. Aasi tulee kuitenkin paljastaneeksi is\xc3\xa4nt\xc3\xa4ns\xc3\xa4 sijainnin. T\xc3\xa4m\xc3\xa4 vangitaan ja aasi p\xc3\xa4\xc3\xa4tyy sotilaalle ja edelleen er\xc3\xa4\xc3\xa4n raatiherran taloon._NEWLINE_Luku 14. Raatiherran talossa. Lucius kuulee kerrottavan kammottavasta rikoksesta. Miehell\xc3\xa4 oli poika, jonka \xc3\xa4itipuoli oli rakastunut poikaan. Koska poika ei vastannut rakkauteen, \xc3\xa4itipuoli suunnitteli myrkytt\xc3\xa4v\xc3\xa4ns\xc3\xa4 t\xc3\xa4m\xc3\xa4n. Myrkky p\xc3\xa4\xc3\xa4tyy kuitenkin naisen omalle nuoremmalle pojalle. Kun mies palaa kotiin, nainen sanoo, ett\xc3\xa4 poika oli kuollut t\xc3\xa4m\xc3\xa4n \xe2\x80\x9dveljen myrkyst\xc3\xa4\xe2\x80\x9d. Poikapuoli oli muka rakastunut \xc3\xa4itipuoleensa, ja kostoksi surmannut velipuolensa._NEWLINE_Mies kehottaa toisia raadin j\xc3\xa4seni\xc3\xa4 tuomitsemaan poikansa kuolemaan t\xc3\xa4st\xc3\xa4 rikoksesta. Oikeudenk\xc3\xa4ynniss\xc3\xa4 vanha l\xc3\xa4\xc3\xa4k\xc3\xa4ri todistaa, ett\xc3\xa4 \xc3\xa4itipuolen orja oli ostanut h\xc3\xa4nelt\xc3\xa4 myrkky\xc3\xa4. H\xc3\xa4n kuitenkin sanoo myyneens\xc3\xa4 myrkyn sijasta unil\xc3\xa4\xc3\xa4kett\xc3\xa4. Kaikki rient\xc3\xa4v\xc3\xa4t nuorukaisen hautakammiolle, jossa t\xc3\xa4m\xc3\xa4 her\xc3\xa4\xc3\xa4 juuri henkiin._NEWLINE_Luku 15. Valmennettavana. Luciuksen vienyt sotilas joutuu l\xc3\xa4htem\xc3\xa4\xc3\xa4n Roomaan ja myy t\xc3\xa4m\xc3\xa4n kahdelle veljekselle, joista toinen on leipuri ja toinen kokki. Aasi alkaa n\xc3\xa4pistell\xc3\xa4 n\xc3\xa4ilt\xc3\xa4 herkkuruokia. Veljekset syyttelev\xc3\xa4t ensin toisiaan ruoan katoamisesta, mutta saavat sitten aasin kiinni itse teosta. Ihmisten ruokaa sy\xc3\xb6v\xc3\xa4st\xc3\xa4 aasista tulee kuuluisuus, ja t\xc3\xa4t\xc3\xa4 opetetaan my\xc3\xb6s viestim\xc3\xa4\xc3\xa4n p\xc3\xa4\xc3\xa4t\xc3\xa4 nostamalla ja silm\xc3\xa4\xc3\xa4 iskem\xc3\xa4ll\xc3\xa4. Luciukseen rakastuu my\xc3\xb6s varakas nainen, joka haluaa viett\xc3\xa4\xc3\xa4 t\xc3\xa4m\xc3\xa4n kanssa lemmen\xc3\xb6it\xc3\xa4._NEWLINE_Lopulta aasi p\xc3\xa4\xc3\xa4tyy amfiteatterille. Siell\xc3\xa4 h\xc3\xa4nen on tarkoitus olla er\xc3\xa4\xc3\xa4n tuomitun naisen kanssa, ennen kuin t\xc3\xa4m\xc3\xa4 annettaisiin el\xc3\xa4inten raadeltavaksi. Nainen oli tuomittu surmattavaksi, koska h\xc3\xa4n oli murhannut miehens\xc3\xa4 sisaren, jota oli luullut miehens\xc3\xa4 rakastajattareksi, sek\xc3\xa4 miehens\xc3\xa4, tytt\xc3\xa4rens\xc3\xa4 ja myrkky\xc3\xa4 toimittaneen l\xc3\xa4\xc3\xa4k\xc3\xa4rin vaimoineen._NEWLINE_Luku 16. Juhla amfiteatterissa. Lucius kertoo juhlamenoista amfiteatterilla: ensin n\xc3\xa4hd\xc3\xa4\xc3\xa4n tanssiesityksi\xc3\xa4 ja t\xc3\xa4m\xc3\xa4n j\xc3\xa4lkeen esitys Pariksen tuomiosta. Viimeksi mainittu johtaa Luciuksen k\xc3\xa4sittelem\xc3\xa4\xc3\xa4n tuomarien langettamia virheellisi\xc3\xa4 tuomioita ja filosofiaakin. Lopuksi Lucius karkaa teatterilta, koska pelk\xc3\xa4\xc3\xa4 kuolevansa itsekin el\xc3\xa4inten raadellessa kuolemaantuomittua naista. H\xc3\xa4n p\xc3\xa4\xc3\xa4tyy meren rannalle Kenkhreaihin._NEWLINE_Luku 17. Isis-jumalatar ilmestyy. T\xc3\xa4ysikuun noustessa merest\xc3\xa4 Lucius p\xc3\xa4\xc3\xa4tyy rukoilemaan jumalatarta, vaikka ei tied\xc3\xa4, mill\xc3\xa4 nimell\xc3\xa4 \xe2\x80\x93 Demeter, Afrodite, Artemis, Persefone tai joku muu \xe2\x80\x93 t\xc3\xa4t\xc3\xa4 tulisi rukoilla. H\xc3\xa4n rukoilee, ett\xc3\xa4 jumalatar palauttaisi h\xc3\xa4net j\xc3\xa4lleen ihmiseksi tai antaisi edes kuolla. Lucius nukahtaa; unessa h\xc3\xa4nelle ilmestyy jumalatar, joka ilmaisee olevansa Isis. T\xc3\xa4m\xc3\xa4 lupaa palauttaa Luciksen ihmiseksi, ja kertoo my\xc3\xb6s, mill\xc3\xa4 tavalla se tulisi tapahtumaan seuraavan p\xc3\xa4iv\xc3\xa4n t\xc3\xa4lle jumalattarelle omistetuissa juhlissa._NEWLINE_Luku 18. J\xc3\xa4lleen ihmisen\xc3\xa4. Seuraavana p\xc3\xa4iv\xc3\xa4n\xc3\xa4 kaikki k\xc3\xa4y, niin kuin Isis oli ennustanut. Jumalattaren pyhiss\xc3\xa4 menoissa on kulkue, jossa ylipapilla on k\xc3\xa4dess\xc3\xa4\xc3\xa4n helistin ja ruusuista tehty seppele. Lucius menee ja sy\xc3\xb6 t\xc3\xa4m\xc3\xa4n seppeleen v\xc3\xa4kijoukon antaessa h\xc3\xa4nelle tiet\xc3\xa4. N\xc3\xa4in aasi muuttuu j\xc3\xa4lleen ihmiseksi juhlav\xc3\xa4en h\xc3\xa4mm\xc3\xa4stelless\xc3\xa4 ja pappien ylist\xc3\xa4ess\xc3\xa4 jumalatarta._NEWLINE_Ylipappi pyyt\xc3\xa4\xc3\xa4 Luciusta liittym\xc3\xa4\xc3\xa4n Isiksen pappien pyh\xc3\xa4\xc3\xa4n veljeskuntaan. Lucius harkitsee t\xc3\xa4t\xc3\xa4, sill\xc3\xa4 se vaatisi sitoutumista uskonnon vaatimuksiin, papillista pid\xc3\xa4ttyvyytt\xc3\xa4 ja harkittua el\xc3\xa4m\xc3\xa4ntapaa. Lucius saa kuitenkin useita hyvi\xc3\xa4 ennusmerkkej\xc3\xa4, kuten esimerkiksi palvelijansa ja entisen hevosensa takaisin. Lopulta Lucius ottaa pappisvihkimyksen. Lopuksi h\xc3\xa4n matkustaa jumalattaren kehotuksesta Roomaan._NEWLINE_Luku 19. Roomassa. Osiris. Roomassa Isis kehottaa Luciusta valmistautumaan uuteen vihkimykseen; h\xc3\xa4nen tulisi vihkiyty\xc3\xa4 my\xc3\xb6s Osiriksen mysteereihin. T\xc3\xa4m\xc3\xa4n j\xc3\xa4lkeen Lucius saa viel\xc3\xa4 kolmannenkin vihkimyksen, ja p\xc3\xa4\xc3\xa4see n\xc3\xa4in kokemaan kolmesti sen, mik\xc3\xa4 muille suodaan yleens\xc3\xa4 vain kerran. Lopuksi Osiriskin ilmestyy Luciukselle, sanoen, ett\xc3\xa4 h\xc3\xa4nest\xc3\xa4 tulisi kuuluisa asianajaja sek\xc3\xa4 pastoforien veljeskunnan ja temppelineuvoston j\xc3\xa4sen.'